江畔独步寻花七绝句
江上被花恼不彻,无处告诉只颠狂。 走觅南邻爱酒伴,经旬出饮独空床。
稠花乱蕊畏江滨,行步欹危实怕春。 诗酒尚堪驱使在,未须料理白头人。
江深竹静两三家,多事红花映白花。 报答春光知有处,应须美酒送生涯。
东望少城花满烟,百花高楼更可怜。 谁能载酒开金盏,唤取佳人舞绣筵。黄师塔前江水东,春光懒困倚微风。 桃花一簇开无主,可爱深红爱浅红。
黄四娘家花满蹊,千朵万朵压枝低。 留连戏蝶时时舞,自在娇莺恰恰啼。
不是爱花即肯死,只恐花尽老相催。 繁枝容易纷纷落,嫩叶商量细细开。